20 हजार करोड़ की कंपनी भारत-पे बनाई; लग्‍जरी गाड़ियों के शौकीन, लेकिन सेकेंड हैंड कारें खरीदते हैं
Ex Shark Tank Judge Ashneer Grover Luxury Lifestyle - शॉर्क टैंक पहली बार इंडिया में लॉन्‍च हुआ। इस शो के आते ही एक नाम बच्‍चों से लेकर बड़ों तक की जुबान पर छा गया। वो नाम अशनीर ग्रोवर का था
2022...यह वो साल था जब शॉर्क टैंक पहली बार इंडिया में लॉन्‍च हुआ। इस शो के आते ही एक नाम बच्‍चों से लेकर बड़ों तक की जुबान पर छा गया। वो नाम अशनीर ग्रोवर का था। लोगों को अशनीर की हाजिर जवाबी और उनका नो-नॉनसेंस एटीट्यूड पसंद आया।
फिर आया साल 2023, शॉर्क टैंक ने सीजन-2 की घोषणा की, फैंस काफी उत्‍साहित हुए। लेकिन इस बार एक ट्वविस्‍ट था, अशनीर अब इस शो का हिस्‍सा नहीं थे। लेकिन अशनीर अब शॉर्क टैंक से भी बड़े ब्रांड बन चुके थे।
अशनीर किसी कंपनी का हिस्‍सा भी नहीं थे, लेकिन उनकी पॉपुलैरिटी लगातार बढ़ रही थी। इंस्‍टाग्राम रील्‍स से लेकर यूट्यूब शॉर्ट्स तक, हर जगह अशनीर और उनके वन-लाइनर्स छाए हुए थे। इसी बीच अशनीर ने अपनी आत्‍मकथा ‘दोगलापन’ रिलीज कर दी। 2022 के शॉर्क अशनीर अब सेलिब्रिटी बन चुके हैं।
फिलहाल अशनीर ग्रोवर दिल्‍ली एयरपोर्ट की वजह से चर्चा में हैं। एक यात्रा के दौरान जब उन्हें एयरपोर्ट में एंट्री के लिए ही 30 मिनट लग गए तो उन्होंने ट्वीट कर अपनी नाराजगी जाहिर की। यूएस, कनाडा और ब्रिटेन जाने वाले पंजाबियों की संख्या को देखते हुए उन्होंने यहां तक कह दिया कि दिल्ली एयरपोर्ट को पंजाब एयरपोर्ट घोषित कर देना चाहिए।
आज लग्‍जरी लाइफ में जानिए मीम वर्ल्‍ड के पोस्‍टर बॉय अशनीर ग्रोवर की आलीशान ज़िंदगी के बारे में…
आईआईटी-आईआईएम दोनों जगह पढ़ चुके हैं अशनीर, 1 साल फ्रांस में की इंजीनियरिंग
अशनीर ग्रोवर बचपन से एक शॉर्प स्‍टूडेंट रहे हैं। पांचवीं कक्षा में पहली बार वे क्‍लास में फर्स्‍ट आए। इसके बाद से उन्‍होंने ठान लिया कि अब जीवन में सिर्फ फर्स्‍ट रैंक ही लानी है। 12वीं कक्षा में अशनीर के 91 पर्सेटेंज आए थे, उस समय वे आईआईटी की तैयारी कर रहे थे।
मजे की बात है आईआईटी के साथ अशनीर को दिल्‍ली के मशहूर सेंट स्‍टीफंस कॉलेज में भी एडमिशन मिल गया था। लेकिन उन्‍होंने आईआईटी दिल्‍ली को चुना और वहां उन्‍होंने सिविल इंजीनियरिंग की। कम लोगों को मालूम है कि अशनीर ने एक साल इंजीनियरिंग फ्रेंच में की है।
दरअसल आईआईटी दिल्‍ली में इंजीनियरिंग करते समय अशनीर को एक साल के लिए स्‍टूडेंट एक्‍सचेंज प्रोग्राम के तहत फ्रांस में इंजीनियरिंग करने का मौका मिला। ग्रेजुएशन के बाद अशनीर ने आईआईएम अहमदाबाद से एमबीए किया।
लग्‍जरी कारों के शौकीन- जोमेटो के फाउंडर दीपिंदर गोयल को देख लगा स्‍पोर्ट्स कार्स का शौक
शॉर्क टैंक के प्रोमो में ही अशनीर अपनी ग्रीन पोर्शे चलाते दिखे थे। प्रोमो में अशनीर ने बताया था कि ‘मुझे रात में दिल्‍ली की सड़कों पर अपनी स्‍पोर्ट्स कार दौड़ाने का शौक है’। हालांकि अशनीर को लग्‍जरी कार्स का शौक जोमेटो के फाउंडर दीपिंदर गोयल से मिला।
एक इंटरव्‍यू में अशनीर ने बताया था कि जोमेटो में हर नई फंडिंग के बाद फाउंडर दीपिंदर एक स्‍पोर्ट्स कार खरीद लेते थे। यह देख अशनीर ने भी ठान लिया था कि जब वे फाउंडर बनेंगे तो उनके पास भी लग्‍जरी कारें होंगी। आज अशनीर के पास मर्सेडीज से लेकर पोर्शे तक, सभी आलीशान कारें मौजूद हैं।
उनकी सबसे फेमस कार Mercedes Maybach S650 हैं। इस कार की कीमत 2.5 करोड़ रुपए है। वहीं अशनीर की ग्रीन Porsche Cayman की कीमत 1 करोड़ 30 लाख है। इन दो स्‍पोर्ट्स कार्स के अलावा अशनीर के पास Audi A6 भी मौजूद हैं।
अशनीर के कार कलेक्‍शन से जुड़ी मजेदार बात है कि उनकी अधिकतर कार्स सेकेंड हैंड होती हैं। वे मानते हैं‍ कि सैंकेड हैंड कार्स खरीदने से स्‍क्रैच लगने का तनाव खत्‍म हो जाता है और मालिक बिना किसी झिझक अपनी कार दौड़ा सकता है।
साउथ दिल्‍ली में लैविश अपार्टमेंट, कीमत करीब 30 करोड़ रुपए
भारत-पे से बाहर होने के बाद अशनीर ही नहीं बल्‍कि उनके घर का डाइनिंग टैबल भी खबरों में रहा। न्‍यूज वायरल हुई कि अशनीर के पास 10 करोड़ रुपए की डाइनिंग टैबल है। हालांकि बाद में अशनीर ने इसे गलत बताया। अशनीर के पास 30 करोड़ रुपए का अपार्टमेंट जरुर है।
अशनीर के पास साउथ दिल्‍ली के पंचशील पार्क में एक डबल स्‍टोरी लैविश अपार्टमेंट है। यह घर 18000 स्‍कवायर फीट एरिया में फैला हुआ है। अशनीर बताते हें कि वे नॉन-ड्रिंकर हैं, लेकिन उनके घर के अंदर एक शानदार बार है। वे बताते हैं कि भले ही वो एक बूंद शराब नहीं पीते, लेकिन उनके घर में 150 लीटर हर-तरह की शराब मौजूद है।
क्रिक-पे नाम से नया स्‍टार्टअप बना रहे हैं अशनीर 
अशनीर अपने स्‍टार्टअप्‍स के नाम पर विशेष ध्‍यान देते हैं। उनका मानना है कि स्‍टार्टअप का नाम और सफलता एक दूसरे से जुड़े होते हैं। जब उन्‍होंने अपने स्‍टार्टअप का नाम भारत-पे रखा था तब लोगों को लगता था कि यह कोई सरकारी कंपनी है, जिससे लोगों को उनके स्‍टार्टअप पर भरोसा होने लगा था।
अशनीर ने बताया था कि ऐसा नाम उन्‍होंने जानबूझ कर रखा था। भारत-पे शुरु होने के महज 3 साल के अंदर ही कंपनी का मूल्‍यांकन 20 हजार करोड़ रुपए हो गया था। ऐसे ही अब वे अपने नए स्‍टार्टअप क्रिक-पे को ला रहे हैं। क्रिक-पे एक फैंटेसी क्रिकेट स्‍टार्टअप होगा। अपने नए स्‍टार्टअप को लेकर अशनीर ने एक मजेदार घोषणा भी की है।
उनके अगले स्‍टार्टअप में जो एम्‍पलॉई 5 साल पूरे करेंगे, उन्‍हें अशनीर गिफ्ट में मर्सेडीज देंगे।
रोचक: कियारा आडवाणी की वजह से अशनीर का तलाक होते-होते बचा था
अशनीर ग्रोवर ने अपनी किताब ‘दोगलापन’ में खुलासा किया है कि कियारा आडवाणी की वजह से लगभग उनका तलाक होने वाला था। दरअसल एक बार अशनीर अपने एक दोस्त से शादी करने के बारे में पूछ रहे थे, उनके दोस्त ने उन्हें एक मैचमेकर के बारे में बताया।
जब अशनीर ने मजे-मजे में मैचमेकर से अपने परफेक्‍ट मैच के बारे में पूछा, तो उन्होंने अशनीर के लिए कियारा आडवाणी को एक परफेक्ट मैच के रूप में सुझाया। इसके बाद अशनीर ने मजाक में अपनी मां से बोल दिया कि ‘अगर मैं आज शादी करता हूं, तो मेरी शादी कियारा आडवाणी से होगी’।
यह बात अशनीर की पत्नी माधुरी जैन ग्रोवर को बिल्‍कुल पसंद नहीं आई। उन्‍होंने अशनीर से बात करना बंद कर दिया और अगले दिन आधे घंटे तक माधुरी ने अशनीर को खूब सुनाया। बताया जाता है कि इसी लड़ाई में माधुरी ने अशनीर को शॉर्क टैंक का हिस्‍सा बनने को कहा था और अशनीर के पास हां कहने के सिवाय कोई दूसरा ऑप्‍शन नहीं था।